Νίκος Χατζηιωαννίδης

Ο **Νίκος Χατζηιωαννίδης** (γεννημένος στις 23 Δεκεμβρίου 1962, στη Αμμουδιά Σερρών) είναι Έλληνας παλαίμαχος ποδοσφαιριστής. Κατά τη διάρκεια της ποδοσφαιρικής του καριέρας αγωνίστηκε κυρίως ως αμυντικός μέσος, ενίοτε κι ως αμυντικός. 
## Ποδοσφαρική καριέρα
Ο Χατζηιωαννίδης ξεκίνησε το ποδόσφαιρο από την ομάδα της γενέτειράς του, τον Ηρακλή Αμμουδιάς, αλλά ανδρώθηκε ποδοσφαιρικά στον πανίσχυρο την εποχή εκείνη Άρη Σκοτούσσας, αφού προηγουμένως είχε περάσει και από την Ελπίδα Σκουτάρεως. 

Με τη φανέλα του Άρη Σκοτούσας (1981/82), αν και η ομάδα δεν είχε καλή παρουσία στη Δ΄ Εθνική, (τερμάτισε στην 14η θέση, - με 18 βαθμούς - σε σύνολο 16 ομάδων και υποβιβάστηκε) κατόρθωσε να κατακτήσει, για πρώτη και μοναδική φορά στην ιστορία του συλλόγου, το κύπελλο της ΕΠΣ Σερρών επικρατώντας στον τελικό της 7η Απριλίου 1982, επί της Θύελλας Σερρών με 1-0.

Ο Χατζηιωαννίδης αγωνίστηκε στον Άρη Σκοτούσας μέχρι το 1984, όταν το ατόφιο ταλέντο του εντοπίστηκε από τους ανθρώπους του Άρη Θεσσαλονίκης και κάπως έτσι μεταπήδησε τον Ιούλιο 1984 στον Άρη. 

Η σεζόν 1984-85 χαρακτηρίστηκε ως η σεζόν της μεγάλης ανανέωσης για τη δημιουργία μιας νέας ομάδας του Άρη και παίκτες σαν τον Δρογαλά, Χατζόγλου, Χατζηιωαννίδης και Μπιμπισίδη, πήραν ευκαιρίες για να αγωνιστούν στην πρώτη ομάδα από τον οραματιστή Ολλανδό τεχνικό της ομάδας, τον Τάις Λίμπρεχτς.

Πραγματοποίησε το ντεμπούτο του στην πρώτη ομάδα του Άρη, στις 18 Νοεμβρίου 1984, στην εκτός έδρας αναμέτρηση εναντίον της Δόξα Δράμας. ενώ σημείωσε το πρώτο του τέρμα στις 17 Φεβρουαρίου 1985, ανοίγοντας το σκορ στο νικηφόρο (με 2-0) εντός έδρας αγώνα της ομάδας του με αντίπαλο τον Πανιώνιο. 

Επίσης σημείωσε ένα ακόμη τέρμα με τα χρώματα του Άρη, στις 22 Ιανουαρίου 1986, ανοίγοντας το σκορ στον εντός έδρας αγώνα για το Κύπελλο Ελλάδας, κόντρα στον Εορδαϊκό 

Κατά την πρώτη του σεζόν στον Άρη (1984-85) έχει 19 συμμετοχές και 1 τέρμα στην πρώτη ομάδα , ενώ την επόμενη κατέγραψε 11 συμμετοχές.  

Τη σεζόν 1986/87, αγωνίστηκε ελάχιστα, με αποτέλεσμα να καταγράψει μόνο 5 συμμετοχές 

Με τους «κίτρινους» αγωνίστηκε 3 χρόνια και είχε συνολικό απολογισμό, 45 συμμετοχές σε όλες τις διοργανώσεις (35 συμμετοχές κι ένα τέρμα για το Πρωτάθλημα και 10 συμμετοχές κι ένα τέρμα, για το Κύπελλο Ελλάδας). 

Το καλοκαίρι του 1987 αποχώρησε από τον Άρη για να συνεχίσει, στον Πανσερραϊκό, ο οποία αγωνίζονταν επίσης στο πρωτάθλημα της Α’ Εθνικής. Στις Σέρρες μονιμοποιήθηκε εξαρχής στη βασική ενδεκάδα και κατέγραψε 20 συμμετοχές κι 1 τέρμα αλλά η ομάδα δεν κατόρθωσε να αποφύγει τον υποβιβασμό.  

Συνέχισε να αγωνίζεται με τη φανέλα των «Λιονταριών» (αν και με μειωμένες παρουσίες στην βασική ενδεκάδα) και για την επόμενη σεζόν (1988-89) στη Β’ Εθνική, πετυχαίνοντας μάλιστα την άμεση επιστροφή στη μεγάλη κατηγορία.

Η σεζόν 1989-90 με τη φανέλα του Πανσερραϊκού, ήταν και η τελευταία του Χατζηιωαννίδη στην Α’ Εθνική. 

Το Δεκέμβρη του 1989 μεταπήδησε στη Νίκη Βόλου, η οποία αγωνίζονταν στο πρωτάθλημα της Β’ Εθνικής. Το καλοκαίρι του 1990 μεταπήδησε στον Θρίαμβος Αθηνών και στο πρωτάθλημα της Γ’ Εθνικής αλλά στα μέσα της σεζόν 1990/91 επέστρεψε στη Νίκη Βόλου για να επανέλθει στο ρόστερ της Αθηναϊκής ομάδας το καλοκαίρι του 1991, με τα χρώματα της οποίας αγωνίστηκε για μια σεζόν.

Το καλοκαίρι του 1992 φόρεσε τη φανέλα της Κέρκυρας, όπου και ολοκλήρωσε την καριέρα του ως επαγγελματίας ποδοσφαιριστής.
## Παραπομπές

## Εξωτερικές Πηγές
*Το προφίλ του Ν. Χατζηιωαννίδη στο transfermarkt.com

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Νίκης Βόλου
Κατηγορία:Ποδοσφαιριστές Πανσερραϊκού
Κατηγορία:Ποδοσφαιριστές Π.Α.Ο. Θρίαμβος Αθηνών
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας